II.

VYZÝVA KOMISIU, aby túto stratégiu obsahujúcu tri hlavné ciele vykonala a pritom: 1. pokračovala vo svojej spotrebiteľskej politike zameranej na transparentnosť trhu a posilňovanie kapacity vnútorného trhu plniť očakávania spotrebiteľov. Spotrebiteľská politika, ktorej ide o efektívne trhy, prispieva k rastu a zamestnanosti a zvyšuje blahobyt spotrebiteľov; 2. za priority stanovila vysokú úroveň ochrany, možností výberu a prístupu spotrebiteľov v Spoločenstve a tým zabezpečila dôveru spotrebiteľov v cezhraničné nákupy alebo zmluvy a venovala mimoriadnu pozornosť rozvoju spotrebiteľskej politiky a opatreniam na ochranu spotrebiteľov v súvislosti so službami; 3. zabezpečila konzistentnosť operačných cieľov s cieľmi rozhodnutia č. 1926/2006/ES Európskeho parlamentu a Rady, z 18. decembra 2006, ktorým sa ustanovuje akčný program Spoločenstva v oblasti spotrebiteľskej politiky (2007 – 2013) (2), 4. podporovala a chránila záujmy spotrebiteľov v čoraz globalizovanejšom svete a podporovala ich v medzinárodných vzťahoch a medzinárodnými dohodami; 5. preskúmala acquis Spoločenstva v oblasti ochrany spotrebiteľov, pričom cieľom má byť zjednodušovanie, modernizácia, lepšia právna regulácia, odstraňovanie nezrovnalostí a vyhovenie požiadavkám nových technológií pri riadnom zohľadnení zásady subsidiarity zakotvenej v článku 5 Zmluvy o založení Európskeho spoločenstva; v prípade vhodnosti a prihliadajúc na výsledok konzultácií o Zelenej knihe o preskúmaní spotrebiteľského acquis predkladala návrhy na príslušné úpravy acquis za predpokladu, že dotknuté práva a povinnosti zabezpečia vysokú úroveň ochrany spotrebiteľov a skvalitnia fungovanie vnútorného trhu; 6. preskúmala prípady, v ktorých by sa právne predpisy mohli doplniť samoregulačnými a koregulačnými mechanizmami; 7. podporovala komplexný výskum zameraný na spotrebiteľov, ktorý by posudzoval fungovanie trhu a očakávania a správanie spotrebiteľov, pre usmerňovanie a hodnotenie spotrebiteľskej politiky stanovila mechanizmy monitorovania zamerané na spotrebiteľov a na základe relevantných odborných znalostí vypracovala vhodné indikátory; 8. podporovala spoluprácu medzi inštitúciami týkajúcu sa vynucovania spotrebiteľských zákonov a právnych predpisov, ktoré upravujú bezpečnosť výrobkov, podporovala činnosti v rámci ich sietí, prehlbovala rozvoj informačných systémov a rozširovala medzinárodné dohody o vzájomnej administratívnej spolupráci medzi EÚ a tretími krajinami; 9. nepretržite monitorovala efektívnosť platných odporúčaní, ktoré obsahujú špecifické minimálne záruky pre alternatívne postupy riešenia sporov, pracovala na širšom uplatňovaní a posilnení zásad, ktoré takéto odporúčania upravujú, zabezpečila kvalitnejšie vzájomné prepojenia súčasných alternatívnych postupov riešenia sporov a kvalitnejšie informovala o existujúcich informačných nástrojoch; 10. obozretne zvážila mechanizmy kolektívneho vyrovnania a predložila výsledky príslušných prebiehajúcich štúdií so zreteľom na akýkoľvek možný návrh alebo opatrenia; 11. venovala mimoriadnu pozornosť potrebnej ochrane spotrebiteľov, ich možnostiam výberu a vychádzaniu v ústrety spotrebiteľom pri dobudovávaní vnútorného trhu s finančnými službami vzhľadom na nesmiernu dôležitosť rozhodnutí o finančných produktoch pre spotrebiteľov, napríklad ak ide o finančné zabezpečenie počas staroby alebo financovanie nehnuteľností; 12. prikladala väčší význam dôslednému posudzovaniu vplyvov vo všetkých politikách, ktoré ovplyvňujú dlhodobé záujmy spotrebiteľov; 13. vo väčšej miere zahŕňala relevantné subjekty zainteresované na spotrebiteľskej politike do konzultácií organizovaných v rámci ostatných politík Spoločenstva a týkajúcich sa návrhov so závažným účinkom na spotrebiteľov.